Manuel Ávila Camacho

Gwleidydd a milwr o Fecsico oedd Manuel Ávila Camacho (24 Ebrill 1897 – 13 Hydref 1955) a fu'n Arlywydd Mecsico o 1940 i 1946.

Ganwyd yn Teziutlán yn nhalaith Puebla yn nwyrain canolbarth Mecsico. Ymunodd â byddin Venustiano Carranza yn 1914 yn ystod Chwyldro Mecsico a fe'i dyrchafwyd yn gyflym drwy'r rhengoedd. Fel cadfridog fe brofodd ei alluoedd trefniadol a gweinyddol, a fe'i penodwyd yn weinidog rhyfel a'r llynges yn llywodraeth yr Arlywydd Abelardo Rodríguez ac yn weinidog amddiffyn cenedlaethol dan yr Arlywydd Lázaro Cárdenas yn 1937. Ymddiswyddodd o'r cabinet yn 1939, a chafodd ei enwebu gan y blaid lywodraethol, Partido de la Revolución Mexicana (PRM), ar gyfer etholiad arlywyddol 1940. Enillodd yr etholiad.

Gweithredodd Ávila Camacho bolisïau cymedrol a diwygiadau er cynnydd cymdeithasol. Datganodd yn gyhoeddus ei fod yn Gatholig mewn ymgais i ddadwneud gwrthglerigiaeth ei raflaenydd. O ran polisi tramor, cychwynnodd ar berthynas newydd â'r Unol Daleithiau drwy dorri'r ddadl dros y diwydiant olew ac ymuno  ag ymdrech ryfel y Cynghreiriaid yn ystod yr Ail Ryfel Byd. Ildiodd yr arlywyddiaeth i Miguel Alemán Valdés yn 1946. Bu farw yn Ninas Mecsico yn 58 oed.

 Cyfeiriadau 

Categori:Arlywyddion Mecsico
Categori:Cadfridogion o Fecsico
Categori:Catholigion o Fecsico
Categori:Genedigaethau 1897
Categori:Gwleidyddion yr 20fed ganrif o Fecsico
Categori:Marwolaethau 1955
Categori:Milwyr yr 20fed ganrif o Fecsico
Categori:Pobl o Puebla